Source: https://www.jogiforum.hu/hirek/34107
Timestamp: 2020-01-26 05:54:19
Document Index: 21040834

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Fogyasztói kölcsönszerződések - Nemperes eljárások - Jogorvoslati lehetőségek a Pénzügyi Békéltető Testület határozatai elleni | hírek | Jogi Fórum ﻿
2015.07.21. Jogi Fórum / Nyíregyházi Törvényszék
A Pénzügyi Békéltető Testület határozatával szemben a fogyasztó, és a pénzügyi intézmény a Pénzügyi Békéltető Testület határozatának kézbesítéstől számított 30 napon belül kezdeményezhet a bíróság előtt nemperes eljárást.
A nemperes eljárás kezdeményezésére szolgáló kérelmet a Pénzügyi Békéltető Testülethez kell benyújtani, aki a kérelmet az ügy irataival együtt, a kérelem beérkezésétől számított 8 napon belül a bírósághoz továbbítja.
A fogyasztó a bírósági nemperes eljárásban kérheti a Pénzügyi Békéltető Testület eljárást megszüntető döntésének vagy a helyes elszámolást megállapító határozatának hatályon kívül helyezését. A bíróság a kérelem megalapozottsága esetén a Pénzügyi Békéltető Testület határozatát hatályon kívül helyezi, és a kérelemnek megfelelő tartalommal új határozat meghozatalára, illetve új eljárás lefolytatására utasítja a Pénzügyi Békéltető Testületet, avagy a pénzügyi intézményt.
A pénzügyi intézmény a Pénzügyi Békéltető Testület határozatának megváltoztatását kérheti, annak megállapításával, hogy az elszámolás helyes, vagy a panasz elkésett és a panaszeljárást nem kell lefolytatni, vagy nem áll fenn az elszámolási kötelezettsége.
A bíróság az eljárása során azt vizsgálja, hogy a pénzügyi intézmény elszámolása, illetve a Pénzügyi Békéltető Testület határozatai megfelelnek-e a jogszabályoknak. A bíróság kizárólag azon iratok, és adatok alapján dönt, amelyek a Pénzügyi Békéltető Testület eljárás során rendelkezésre álltak. A nemperes eljárásban egyéb bizonyítás lefolytatásának nincs helye. A bíróság nem köteles meghallgatást tartani a fél kérelmére sem, de ha a döntéshez szükséges a feleket meghallgathatja.
Az eljárásban nincs helye szünetelésnek, felfüggesztésnek, illetve felülvizsgálatnak és perújításnak.
A polgári nemperes eljárás lefolytatására a fogyasztó lakóhelye szerint illetékes törvényszék székhelyén működő járásbíróság illetékes (a Fővárosi Törvényszék illetékességi területén a PKKB).
A nemperes eljárásokat a bírósági titkárok is intézhetik.
A bíróság eljárása illetékköteles. Az illeték mértéke az eljárás tárgya értékének 3%-a, de legalább 5000 forint, legfeljebb 250 000 forint. Ha az eljárás tárgyának értéke nem határozható meg, az illeték számításának alapja 200.000,-Ft.